Jahon banki Yangiyo‘l, Kogon va Chortoq shaharlarini ekoshaharga aylantirish loyihasiga 100 mln dollar ajratadi

Namangan viloyati hokimi Xayrullo Bozorov Rozanna Nitti boshchiligidagi Jahon banki delegatsiyasini qabul qildi. Bu haqda viloyat hokimligi matbuot xizmati “Daryo”ga xabar berdi.

Uchrashuvda Xalqaro tiklanish va taraqqiyot banki ishtirokidagi “O‘rta shaharlarni kompleks rivojlantirish” loyihasiga kiritilgan Chortoq shahri bo‘yicha amalga oshirilishi rejalashtirilgan bunyodkorlik va obodonlashtirish ishlarini boshlash oldidan so‘nggi bosqich bo‘yicha so‘z bordi.
Muloqotda loyihani mukammallashtirish, loyihadan o‘rin olishi ko‘zda tutilgan obyektlar, Jahon banki loyiha guruhi tomonidan bildirilayotgan takliflarni mahalliy shart-sharoitlardan kelib chiqib umumiy konsepsiyaga moslashtirish bo‘yicha keng fikr almashildi. Chortoqning bosh rejasi bugungi kunda rejalashtirilayotgan tumanni tibbiyot va sihatgohlar turizmi rivojlangan ekologik toza hududga aylantirish uchun kerakli barcha jihatlarni o‘z ichiga olishi lozimligi borasida ham kelishib olindi.
Jahon bankining Chortoq shahrini kompleks rivojlantirish loyihasi noyabr oxirida ishga tushirilishi belgilandi. Bu maqsadda Chortoq shahrida yirik taqdimot marosimi o‘tkazilishi rejalashtirildi.
Ma’lumot uchun, Xalqaro tiklanish va taraqqiyot bankining 100 million dollar krediti hamda O‘zbekistonning 24,1 million dollarlik ulushi bilan hayotga tatbiq etilayotgan ushbu loyihaning tajriba-sinov shaharlari sifatida Yangiyo‘l, Kogon va Chortoq belgilangan. 2019—2021-yillarda amalga oshirilishi rejalashtirilgan ishlar natijasida Chortoq zamonaviy infratuzilmaga ega obod ekoshaharga aylanishi ko‘zda tutilgan.